钦定古今图书集成/明伦汇编/氏族典/第427卷 > 《廖用贤尚友录》 > 赵典
## 钦定古今图书集成/明伦汇编/氏族典/第427卷 > 《廖用贤尚友录》 > 赵典

按《后汉书赵典传》：“典字仲经，蜀郡成都人也。父戒，为太尉，桓帝立，以定策封厨亭侯。典少笃行隐约，博学
经书，弟子自远方至。建和初，四府表荐，拜议郎，再迁
为侍中，出为弘农太守，转右扶风。公事去官，征拜城
门校尉，转将作大匠，迁少府，又转大鸿胪。顷之，转太
仆，迁太常。朝廷每有灾异疑议，辄谘问之。后以谏争”
违旨，免官就国。会帝崩，时禁藩国诸侯不得奔吊，典
慨然驰到京师，州郡及大鸿胪并执处其罪。而公卿
百寮嘉典之义，表请以租自赎，诏书许之。再迁长乐
少府、卫尉。公卿复表典“笃学博闻，宜备国师。”会病卒，
谥献侯。